
A magyarországi román nemzetiség nyelvi jogai a gyakorlatban. A Nyelvi Karta hatása a magyarországi román nemzetiség közigazgatási hatósági eljárások során gyakorolható nyelvhasználati jogaira

A dolgozat arra kíván rávilágítani, hogy milyen hatást gyakorol a Nyelvi Karta a magyarországi román nemzetiséghez tartozók közigazgatási hatósági eljárások során gyakorolható nyelvi jogaira. A pályamunka hipotézise az, hogy a nemzetiségi nyelvi jogok a román nemzetiség esetében megfelelő jogi szabályozási rendszer megléte ellenére a gyakorlatban nem érvényesülnek, vagy a szabályozás hiányossága vezet ahhoz, hogy a jogok nem érvényesülhetnek. A nemzeti szabályozás keretrendszerének bemutatását követően, a nyelvi jogok történeti fejlődésének legfontosabb állomásait végigkövetve érünk el a hatályos belső jogi szabályozási környezet tanulmányozásához, külön hangsúlyt fektetve a Nyelvi Karta elfogadásával vállaltaknak való megfelelést biztosító szabályozásra. A nyelvi jogok gyakorlati érvényesülésének mikéntjét egy empirikus kutatás keretében nyert adatokkal igyekszik feltárni a dolgozat. A kutatás eredményeként megállapítható, hogy Magyarország eleget tesz a Nyelvi Karta elfogadásával vállalt jogalkotási kötelezettségének, azonban a gyakorlati érvényesülés nem tekinthető kielégítőnek. Az ennek hátterében meghúzódó okokkal kapcsolatban szükséges tekintettel lenni egyrészt a Magyarországon élő román nemzetiség nyelvhasználati sajátosságaira. Másrészt, megjelenik az állami szereplők proaktivitásának elmaradása, amely a Nyelvi Karta céljával nem hozható összhangba. A jövőre nézve kiemelendő, hogy a megfelelő belső jogi szabályozás kialakítása mellett rendkívül fontos lenne egyfajta ösztönző hozzáállás az állami szereplők részéről, a vállalt intézkedések tényleges, gyakorlatban is egyértelműen érvényesülő megvalósításának elősegítése érdekében. Határozott, támogató, a nemzetiségi nyelvek fejlesztését és védelmét szolgáló lépéseket szükségesek az állam részéről annak érdekében, hogy a román nemzetiséghez tartozók bátran éljenek nyelvi jogaikkal.



